SBTi patvirtino „Vičiūnų grupės“ trumpalaikius klimato tikslus – dar vienas žingsnis mažinant poveikį klimatui
Klimato kaita yra vienas didžiausių šių dienų iššūkių, darantis poveikį ne tik aplinkai, bet ir verslo stabilumui, maisto sistemų atsparumui bei pasaulinių tiekimo grandinių patikimumui. Maisto pramonė ir žemės ūkio sektorius yra neatsiejami nuo klimato pokyčių, todėl atsakomybė mažinti šiltnamio efektą sukeliančių dujų (ŠESD) emisijas tampa svarbia ilgalaikio verslo strategijos dalimi.
Siekdama prisidėti prie pasaulinių pastangų riboti klimato kaitą, „Vičiūnų grupė“ žengė reikšmingą žingsnį – tarptautinė iniciatyva Science Based Targets initiative (SBTi) patvirtino įmonės išsikeltus trumpalaikius (near-term) šiltnamio efektą sukeliančių dujų emisijų mažinimo tikslus.

Šis patvirtinimas reiškia, kad „Vičiūnų grupės“ trumpalaikiai klimato tikslai buvo įvertinti ir patvirtinti pagal SBTi metodiką bei atitinka mokslo kriterijus, skirtus klimato kaitos mažinimui.

Kodėl tai svarbu?
SBTi šiandien laikoma vienu svarbiausių pasaulinių klimato tikslų vertinimo standartų. Vis daugiau tarptautinių prekybos tinklų, verslo partnerių, investuotojų ir finansų institucijų tikisi, kad įmonės savo klimato įsipareigojimus grįs ne deklaracijomis, o nepriklausomai patvirtintais, moksliškai pagrįstais tikslais.

Šiuo metu daugiau kaip 11 200 įmonių yra patvirtinusios mokslu pagrįstus klimato tikslus. Lietuvoje tokių įmonių kol kas yra apie 20, iš kurių tik 3 veikia maisto ir gėrimų perdirbimo sektoriuje. Tai rodo, kad SBTi patvirtinti klimato tikslai Lietuvoje vis dar išlieka pažangiausių verslų pasirinkimu, o „Vičiūnų grupė“ prisijungia prie nedidelio šalies įmonių rato, savo klimato įsipareigojimus grindžiančio tarptautiniu mastu pripažintais mokslo kriterijais.

„SBTi tikslų patvirtinimas nėra finišo linija - tai mūsų ilgalaikio įsipareigojimo pradžia. Mūsų klientams, partneriams ir tarptautiniams prekybos tinklams moksliškai pagrįsti klimato tikslai tampa vis svarbesni, todėl siekiame būti tarp tų verslų, kurie ne laukia pokyčių, o juos kuria patys“, – sako „Vičiūnų grupės“ generalinis direktorius Šarūnas Matijošaitis.

Patvirtinti tikslai iki 2030 metų
Lyginant su 2023 m. baziniu laikotarpiu, „Vičiūnų grupė“ įsipareigoja:

· sumažinti absoliučias (Apimtis 1 ir Apimtis 2) šiltnamio efektą sukeliančių dujų emisijas 35,7 proc.;

· sumažinti (Apimtis 3 ) emisijų intensyvumą, susijusį su įsigyjamomis prekėmis ir paslaugomis, 51,6 proc. vienai įsigytos produkcijos tonai;

· sumažinti absoliučias Scope 3 FLAG (miškų, žemės naudojimo ir žemės ūkio veiklos) emisijas 21,2 proc.;

· iki 2028 m. kovo 27 d. užtikrinti, kad pagrindinėse žaliavų kategorijose, susijusiose su miškų naikinimo rizika, nebūtų prisidedama prie miškų naikinimo.

Klimato tikslų siekiame įgyvendindami realias investicijas
SBTi patvirtinti tikslai remiasi jau šiandien įgyvendinamomis investicijomis, kurios leidžia nuosekliai mažinti „Vičiūnų grupės“ poveikį klimatui.

Viena svarbiausių „Vičiūnų grupės“ krypčių - perėjimas prie atsinaujinančios energijos. Šiuo metu apie 85 proc. grupėje naudojamos elektros energijos sudaro atsinaujinanti elektros energija. Siekdama dar labiau didinti energetinį savarankiškumą ir mažinti CO₂ emisijas, įmonė aktyviai investuoja į vėjo energetikos projektus, kurie ateityje taps vienu pagrindinių mūsų žaliosios elektros šaltinių.

Taip pat nuosekliai plečiami saulės elektrinių projektai. Nuosavos saulės elektrinės jau šiandien prisideda prie grupės elektros poreikio užtikrinimo ir mažina priklausomybę nuo išorinių energijos šaltinių.

Ne mažiau svarbi kryptis - gamybos efektyvumo didinimas. Diegiamos energiją taupančios technologijos, automatizavimo sprendimai, atliekinės šilumos panaudojimo sistemos ir kiti inovatyvūs sprendimai, leidžiantys mažinti energijos suvartojimą bei šiltnamio efektą sukeliančių dujų emisijas vienam pagamintos produkcijos vienetui.

Naujasis lašišos fabrikas – mūsų tvarumo flagmanas
Ryškiausias „Vičiūnų grupės“ klimato ambicijų pavyzdys - Plungėje statomas naujasis lašišos perdirbimo kompleksas, kuris nuo pat projektavimo etapo kuriamas kaip vienas pažangiausių ir tvariausių grupės gamybos objektų.

Naujajame fabrike diegiamos modernios, energiją taupančios technologijos, aukšto lygio automatizavimo sprendimai, atliekinės šilumos panaudojimo sistemos ir maksimaliai integruojami atsinaujinantys energijos šaltiniai. Dėl šių sprendimų gamykla projektuojama siekiant mažinti energijos vartojimą ir tiesiogines ŠESD emisijas.

„Šis projektas puikiai atspindi mūsų požiūrį į tvarumą - gamybos plėtra ir klimato tikslai gali eiti išvien. Kurdami naujus pajėgumus, kartu kuriame ir modernesnę, efektyvesnę bei mažesnį poveikį aplinkai darančią ateities maisto pramonę“, - sako Š. Matijošaitis.

Atsakingas požiūris į įsipareigojimus
Pradėdama SBTi procesą, „Vičiūnų grupė“ planavo kartu su trumpalaikiais tikslais registruoti ir ilgalaikį klimato neutralumo (Net-Zero) įsipareigojimą. Tačiau vertinimo proceso metu buvo priimtas sprendimas šį žingsnį atidėti, nes, skirtingai nei trumpalaikių tikslų atveju, šiuo metu dar neturime pakankamai pagrįstų prielaidų, leidžiančių atsakingai įsipareigoti dėl ilgalaikio emisijų mažinimo trajektorijos.

Šiandien koncentruojamės į jų įgyvendinimą ir realių rezultatų siekimą. Net-Zero ambicijos niekur nedingo – šio žingsnio neatsisakėme, tačiau norime jį žengti turėdami pakankamai duomenų, aiškias prielaidas ir pagrįstą įsitikinimą, kad ilgalaikius įsipareigojimus galėsime įgyvendinti“, – sako „Vičiūnų grupės“ tvarumo vadovė Emilija Jelisejevienė.

SBTi patvirtinti tikslai tampa ilgalaike kryptimi, kurią „Vičiūnų grupė“ įgyvendina investuodama į energijos efektyvumą, atsinaujinančią energiją ir modernesnius gamybos sprendimus, kartu kurdama konkurencingą bei tvaresnę ateities maisto pramonę.

